**PRIOPĆENJE**

**SVEČANA PROSLAVA 55 GODINA NUKLEARNE MEDICINE**

**KBC *SESTRE MILOSRDNICE***

**Zagreb, 19. listopada 2018.** – Zavod za nuklearnu medicinu Klinike za onkologiju i nuklearnu medicinu Kliničkog bolničkog centra *Sestre milosrdnice*, obilježio je 19. listopada 2018. godine 55. obljetnicu svog osnutka i rada. Svečani skup održan je u palači Hrvatske akademije znanosti i umjetnosti u Zagrebu u organizaciji Klinike za onkologiju i nuklearnu medicinu Kliničkog bolničkog centra *Sestre milosrdnice*, Akademije medicinskih znanosti Hrvatske, Hrvatskog društva za nuklearnu medicinu i Hrvatskog društva za štitnjaču Hrvatskog liječničkog zbora  a pod pokroviteljstvom Hrvatske akademije znanosti i umjetnosti.

Skup su otvorili akademik doc. dr. sc. Maja Franceschi, Pročelnica Zavoda za nuklearnu medicinu Klinike i predsjednica Organizacijskog odbora, Zvonko Kusić, predsjednik HAZU i dugogodišnji Predstojnik Klinike za onkologiju i nuklearnu medicinu KBC *Sestre milosrdnice*, i akademik Marko Pećina, tajnik Razreda za medicinske znanosti HAZU.

Obljetnici su se odazvali brojni uvaženi gosti koji su održali pozdravne riječi, među ostalima prof. dr. sc. Milan Kujundžić, ministar zdravlja, prof. dr. sc. Boris Brkljačić, prodekan Medicinskog fakulteta u Zagrebu, prof. dr. sc. Hrvoje Brkić, dekan Stomatooškog fakulteta u Zagrebu, dr. sc. Krešimir Luetić, v.d. predsjednik Hrvatske liječničke komore, prof. dr. sc. Dražen Huić, predsjednik Hrvatskog društva za nuklearnu medicinu HLZ-a, pomoćnik ravnatelja KBCSM dr. sc. Ivan Radić, prof. dr. sc. Ante Bolanča, predstojnik Klinike i drugi uvaženi gosti.

Povijesni pregled razvoja nuklearne medicine u KBC *Sestre milosrdnice* predstavila je doc. dr. sc. Maja Franceschi, predsjednica Organizacijskog odbora Skupa. Potom je uslijedila dodjela priznanja dugogodišnjim djelatnicima Zavoda, suradnim ustanovama i znanstvenicima.

**Zavod za nuklearnu medicinu** Klinike za onkologiju i nuklearnu medicinu KBC *Sestre milosrdnice* nastao je 1963. godine iz Odsjeka za primjenu radioizotopa Zavoda za radiologiju Medicinskog fakulteta Sveučilišta u Zagrebu. **Prva gama kamera** u tadašnjoj državi instalirana je na Odsjeku 1965. godine, tako da su ovdje učinjene i prve gama - scintigrafije štitnjače.

Iste godine je na Odsjeku instaliran i prvi uređaj za vanjsko zračenje onkoloških bolesnika. Razvojem nuklearno medicinske tehnologije u svijetu, modernizirala se i nadopunjavala oprema Zavoda. Prostornim širenjem 1977. godine i izgradnjom novog objekta 1982. godine Klinika za nuklearnu medicinu i onkologiju dobila je suvremeni radni prostor od 3000 m2. **Osnivač Klinike i dugogodišnji predstojnik** bio je **akademik Šime Spaventi**. Naslijedio ga je 1990. godine **akademik Zvonko Kusić** koji je u isto vrijeme bio i ravnatelj bolnice, dekan Medicinskog fakulteta Sveučilišta u Zagrebu, te kasnije i predsjednik Hrvatske akademije znanosti i umjetnosti (HAZU), dužnost koju obnaša i danas. Pod vodstvom akademika Kusića, Klinika se nastavlja razvijati uvođenjem nove opreme i zapošljavanjem novih djelatnika raznih specijalnosti. U to vrijeme uređen je centar za brahiterapiju. Izgradnjom novog prostora 2002. godine uređaj za teleradioterapiju ulazi u sastav Klinike. Godine 2006. Klinici se pripaja endokrinološki laboratorij, a dogradnjom još jednog prostora 2012. godine u Klinici je instaliran linearni akcelerator.

Klinika, koja je ujedno i **Referentni centar za bolesti štitnjače**, postigla je izuzetne rezultate u prevenciji bolesti štitnjače u Hrvatskoj, prvenstveno u eradikaciji poremećaja uzrokovanih nedostatkom joda. Na inicijativu akademika Kusića uveden je 1996. godine Novi zakon o jodiranju soli s 25 mg Kalij jodida po kg soli što je dovelo do dostatnog unosa joda u Hrvatskoj. To je veliki uspjeh našeg javnog zdravstva koji je međunarodno priznat.

Od studenog 2016. predstojnik Klinike je **prof. dr. sc. Ante Bolanča**, a Pročelnica Zavoda za nuklearnu medicinu **doc. dr. sc. Maja Franceschi**.

U Zavodu za nuklearnu medicinu obavljaju se najsloženiji postupci nuklearno medicinske dijagnostike svih organskih sustava kao i liječenje, provodi znanstveno istraživački rad i sveučilišna nastava. Zavod za nuklearnu medicine danas ima 4 gama kamere uključujući jednu SPECT-CT kameru. Podijeljen je na Odjel za bolesti štitnjače s ultrazvučnom dijagnostikom, Odjel za onkološku dijagnostiku i dijagnostiku lokomotornog sustava te Odjel za funkcionalnu i kardiovaskularnu dijagnostiku. U Zavodu se vodi briga o tisućama bolesnika s bolestima štitnjače te provodi radionuklidna terapija. **Godišnje se u Zavodu pregleda više od 15 000 bolesnika, učini više od 16 000 dijagnostičkih postupaka i provede više od 250 terapija radionuklidima**.

U **Klinici za onkologiju i nuklearnu medicinu** KBC *Sestre milosrdnice* djeluju Katedra za nuklearnu medicinu i Katedra za kliničku onkologiju Medicinskog fakulteta Sveučilišta u Zagrebu, Katedra za onkologiju i Katedra za imunologiju Stomatološkog fakulteta Sveučilišta u Zagrebu. Djelatnici Klinike su predavači na Zdravstvenom veleučilištu. U Klinici rade 22 doktora znanosti, 3 sveučilišna profesora, 3 docenta i 5 primarijusa. Klinika je Referentni centar za bolesti štitnjače, Referentni centar za melanom uz Kliniku za kožne i spolne bolesti i Referentni centar Ministarstva zdravlja za imunodijagnostiku i imunoterapiju solidnih zloćudnih tumora. Klinika usko surađuje s brojnim institucijama u zemlji kao i prestižnim znanstvenim i medicinskim centrima u Europi i svijetu. U Klinici se provodi cjelokupni program specijalizacije iz nuklearne medicine kao i specijalizacije iz radioterapije i onkologije, provodi više od 10 domaćih i međunarodnih  projekata i kliničkih studija.  Godišnje djelatnici Klinike objave preko 50 znanstvenih radova u domaćim i stranim časopisima. Organiziraju brojne znanstvene i stručne skupove. Ističemo skupove u suradnji s HAZU kao što su skupovi o bolestima štitnjače, dojke i rak prostate. Odvijanje djelatnosti nuklearne medicine i onkologije u jednoj Klinici dovelo je do multidisciplinarnog pristupa dijagnostici, liječenju, praćenju i istraživanju malignih bolesti i omogućilo cjelokupnu skrb za onkološke bolesnike, po uzoru na suvremene ustanove u svijetu.

Nakon prigodnog dijela Skupa održan je **5. sastanak Hrvatskog društva za nuklearnu medicinu s međunarodnim sudjelovanjem**. Pozvana predavanja održali su istaknuti znanstvenici iz inozemstva: **prof. dr. sc. Dinko Franceschi**, specijalist nuklearne medicine, **prof. dr. sc. Peter Bartenstein**, specijalist nuklearne medicine iz Münchena, Njemačka, **prof. dr. sc. Karin Knešaurek**, fizičar, i **prof. dr. sc. Sergej Hojker**, specijalist nuklearne medicine iz Ljubljane, te prijašnji djelatnici Klinike, a koji sada rade u SAD-u.

Gordana Poletto Ružić

Ured za odnose s javnošću i medije HAZU